b'\n_START_ARTICLE_\nSACD\n_START_PARAGRAPH_\nSACD \xe2\x80\x93 Super Audio Compact Disc_NEWLINE_Utviklet av Sony og Philips, kom p\xc3\xa5 markedet i 1999. SACDs st\xc3\xb8rste konkurrent i dag er DVD-Audio formatet. Standarden for SACD heter Scarlet Book._NEWLINE_Det er pr. august 2008, ca. 5360 album utgitt i SACD-format._NEWLINE_Musikkmerket 2L er den mest aktive utgiveren i dette formatet i Norge.\n_START_SECTION_\nAvspilling\n_START_PARAGRAPH_\nSACD har samme fysiske form som en vanlig CD, men det digitale lydformatet er DSD (Direct Stream Digital). DSD er et 1-bits signal med en samplingsrate p\xc3\xa5 2,8224 MHz (64 x 44.1 kHz). Formatet kan ha et dynamikkomr\xc3\xa5de som strekker seg til 120 dB og en frekvensrespons til over 100 kHz. Disken rommer 4.7 GB data som deles i \xc3\xa9n sektor for stereo og \xc3\xa9n for 5.1 multikanal. En hybrid SACD har to lag hvor det \xc3\xb8verste er en vanlig CD som kan avspilles i alle CD-spillere og datamaskiner, mens det nederste laget er en SACD som f\xc3\xb8lgelig bare virker i en dedikert SACD-spiller.\n_START_SECTION_\nH\xc3\xb8rbarhet\n_START_PARAGRAPH_\nMultikanals SACD gir muligheten til \xc3\xa5 gjengi surround-lyd, noe som ikke er mulig med det opprinnelige CD-formatet._NEWLINE_Det er kontroversielt hvorvidt en stereo SACD gir lydmessige fordeler framfor CD. En  fagfellevurdert blindtest publisert i forskningsjournalen JAES greide ikke \xc3\xa5 p\xc3\xa5vise h\xc3\xb8rbar forskjell mellom SACD, og et SACD-signal som var degradert til CD-kvalitet. Forfatterne hevder at h\xc3\xb8rbare forskjeller mellom CD-utgivelser og stereo SACD-utgivelser kan skyldes forskjeller i innholdet som studioet legger inn p\xc3\xa5 de respektive mediene, og ikke begrensninger i selve mediet.\n_START_SECTION_\nKryptering og kopibeskyttelse\n_START_PARAGRAPH_\nSACD-avspillere f\xc3\xa5r ikke sende ut en ukryptert digital DSD-str\xc3\xb8m. Enten m\xc3\xa5 den konverteres til et analogt signal, krypteres over firewire/HDMI, eller den kan sendes som et digitalt signal med lavere oppl\xc3\xb8sning._NEWLINE_DSD audio-data er kryptert p\xc3\xa5 disken, og spesielle data er tilgjengelig bare for lisensierte SACD-spillere.'